PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Bratislava 31. 05. 2000

Číslo: 2000/KV/1/1/137							

 	Protimonopolný úrad Slovenskej republiky, I. výkonný odbor, v správnom konaní začatom z vlastného podnetu vo veci dohody obmedzujúcej súťaž uzatvorenej medzi podnikateľom ESPERIA, a.s., Pri Kalvárii 17, 917 01 Trnava a podnikateľom Ľubomíra Ambrová - Hostinec „JEDNIČKA“, Rohožník 382/2, 906 38 Rohožník takto
		
rozhodol:

1. na základe § 11 ods. 1 písm. b) zákona č. 188/1994 Z. z. o ochrane hospodárskej súťaže      v znení neskorších predpisov časť - článok II. Zmluvy o poskytnutí výčapného zariadenia uzatvorenej  medzi podnikateľom ESPERIA, a.s., Pri Kalvárii 17, 917 01 Trnava                    a podnikateľom Ľubomíra Ambrová - Hostinec „JEDNIČKA“, Rohožník 382/2, 906 38 Rohožník, dňa 19.10.1999 je zakázaná a neplatná podľa § 3 ods. 1 zákona č. 188/1994 Z. z. o ochrane hospodárskej súťaže v znení neskorších predpisov,

2.  na základe § 11 ods. 1 písm. c) zákona č. 188/1994 Z. z. o ochrane hospodárskej súťaže     v znení neskorších predpisov, ukladá podnikateľom ESPERIA, a.s., Pri Kalvárii 17, 917 01 Trnava a  Ľubomíra Ambrová - Hostinec „JEDNIČKA“, Rohožník 382/2, 906 38 Rohožník  povinnosť zdržať sa plnenia časti zmluvy uvedenej v bode 1 tohto výroku a odstrániť závadný stav vzniknutý z plnenia  zmluvy zmluvnými stranami do 60 dní odo dňa nadobudnutia právoplatnosti tohto rozhodnutia.

Odôvodnenie:

	Dňa  31.01. 2000 sa  začalo z podnetu Protimonopolného úradu Slovenskej republiky, I. výkonný odbor (ďalej len „úrad“), správne konanie  v zmysle § 11 ods. 1 písm. b) zákona   č. 188/1994 Z. z. o ochrane hospodárskej súťaže v znení neskorších predpisov (ďalej len „zákon“) vo veci porušenia § 3 zákona voči podnikateľovi ESPERIA, a.s. Pri Kalvárii 17, 917 01 Trnava  (ďalej len „ESPERIA“).

	Dňom  13. 04. 2000  nadobudla účinnosť novela zákona pod číslom 121/2000 Z. z., ktorá dopĺňa inštitút dohôd obmedzujúcich súťaž. Na základe skutočnosti, že predmetné konanie sa začalo pred účinnosťou danej novely, úrad v konaní postupoval v zmysle predpisov platných  v čase začatia správneho konania.

	V rámci  konania úrad  vyžiadal  od podnikateľa ESPERIA všetky typy  zmlúv vrátane príloh resp. dodatkov k nim, ktoré má uzatvorené so svojimi odberateľmi piva, údaje o dodávkach piva na trh SR a zoznam odberateľov piva.

	Spoločnosť ESPERIA bola  podľa výpisu  Obchodného registra Okresného súdu Trnava, Oddiel: Sa, Vložka číslo: 10104/T založená zakladateľskou  zmluvou zo dňa 03.09.1997. Jej predmetom činnosti  je  výroba piva a sladu, výroba nealkoholických nápojov, prieskum trhu, pohostinská činnosť a iné činnosti v zmysle výpisu z obchodného registra. Podiel dodávok piva  spoločnosťou ESPERIA  na trh SR  predstavoval za rok 1999 približne  102 862 hl. Dodávky piva sa uskutočňujú na základe kúpnych zmlúv, uzatvorených medzi výrobcom piva a odberateľmi. Tieto zmluvy  obsahujú ustanovenia, vymedzujúce  predmet zmluvy, čas a miesto plnenia, kúpnu cenu a jej splatnosť, záruky  kvality a reklamačných nárokov, ako aj hospodárenie s obalmi.    
	
	V rámci predmetného správneho konania  boli  subjektom skúmania zmluvy, ktoré má pivovar uzatvorené s odberateľmi  zariadení s priamou konzumáciou piva ako sú hotely, reštaurácie, kaviarne (ďalej len „HoReCa“). Z predložených podkladov a údajov úrad zistil, že ide o zmluvy, ktoré majú vertikálny  charakter,  to znamená, že sú uzatvorené medzi stranami pôsobiacimi na rôznych úrovniach trhu,  t.j. medzi výrobcom a predajcami.
	
	Jednou z predložených zmlúv  takéhoto charakteru je zmluva uzatvorená s podnikateľom Ambrová Ľubomíra - Hostinec „JEDNIČKA“, 906 38 Rohožník 382/2 (ďalej len „odberateľ“) s názvom „Zmluva o poskytnutí výčapného zariadenia“ (ďalej len „Zmluva“), uzatvorená dňa 19.10.1999. Podnikateľ ESPERIA je  v predmetnej Zmluve označený ako poskytovateľ výčapného zariadenia a odberateľ ako jeho užívateľ. 

	Odberateľ podniká na základe koncesnej listiny  vydanej dňa 14.05.1998 Okresným úradom v Malackách, Odbor živnostenský a ochrana spotrebiteľa pod reg. č. A/645/98/Hal., sp. č. Žo - 98/06240/004. Koncesná listina bola vydaná na vykonávanie pohostinskej činnosti.

	Úrad  pri posudzovaní jednotlivých ustanovení predmetnej Zmluvy zistil nasledovné:

	Predmetom  Zmluvy podľa článku I. „Predmet a účel zmluvy“ je dodávka zariadenia s príslušenstvom a montážou užívateľovi v mieste podnikania  a jeho prenechanie k užívaniu  na čapovanie výrobkov poskytovateľa  za dohodnutých podmienok.

	V zmysle ustanovenia článku II. Zmluvy nazvaného „Doba, na ktorú sa zmluva uzatvára“ sa zmluvné strany dohodli, že predmetná Zmluva sa uzatvára na dobu neurčitú.

	Zmluva okrem iných ustanovení obsahuje v článku V. Zmluvy „Práva a povinnosti zmluvných strán“ bod 2. písm. c)  a opakovane v článku VI. Zmluvy „Osobitné dojednania“ nasledovné ustanovenie: užívateľ je povinný alebo sa zaväzuje používať predmet zmluvy len na výrobky poskytovateľa.

	Podľa článku  VI.  bod 1. Zmluvy   sa  poskytovateľ zaviazal k dodávke predmetu zmluvy a jej odovzdaniu na užívanie užívateľovi pod  podmienkou, že užívateľ bude od neho odoberať  jeho výrobky (sudové pivo) v minimálnom množstve 20 hl mesačne po dobu minimálne troch rokov od uzavretia zmluvy.

	Vzhľadom na obsah predmetných  ustanovení  Zmluvy,  plnením ktorých môže dôjsť k obmedzeniu hospodárskej súťaže, má predmetná Zmluva v zmysle zákona charakter dohody obmedzujúcej súťaž,  pretože obmedzujú odberateľa pri predaji výrobkov konkurenčných značiek sudového piva v sortimente aj množstve.

	 Podľa § 3 ods. 1 zákona dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzovanie súťaže sú zakázané, ak zákon neustanovuje inak.

	V zmysle § 5 ods. 1 zákona  zákaz  podľa § 3 a 4 sa nevzťahuje na dohody obmedzujúce súťaž, ktoré súčasne 
a) prispievajú k zlepšeniu výroby a distribúcie tovaru alebo k podpore technického a hospodárskeho rozvoja,
b) poskytujú užívateľom  primeranú časť prospechu z toho vyplývajúcu,
c) neukladajú účastníkom dohody obmedzujúcej súťaž také obmedzenia, ktoré  nie sú nevyhnutné na dosiahnutie  týchto cieľov,
d) neumožňujú účastníkom dohody obmedzujúcej súťaž vylúčiť súťaž vo vzťahu k podstatnej časti dotknutého tovaru.                             

	Na základe uvedeného  úrad pristúpil k vykonaniu  analýzy  ustanovení Zmluvy uvedených na strane 2 a na strane 3 tohto rozhodnutia za účelom posúdenia splnenia kritérií, umožňujúcich tieto ustanovenia vyňať spod zákonom stanoveného zákazu dohôd obmedzujúcich súťaž.

	Úrad vymedzil relevantný trh v  zmysle § 7 ods. 3 zákona, v ktorom je relevantný trh určený  ako priestorový a časový súbeh  ponuky a dopytu takých tovarov, ktoré sú pre uspokojenie určitých potrieb užívateľov zhodné alebo vzájomne zastupiteľné.

	Ako výrobkový relevantný trh úrad stanovil   trh predaja piva  do  zariadení s priamou konzumáciou piva.
	
	Z geografického hľadiska úrad vymedzil ako relevantný trh územie Slovenskej republiky, pretože dodávky piva zahŕňajú celé územie SR.

	Z časového hľadiska úrad vymedzil relevantný trh  ako obdobie od začiatku roka 1999, ktoré je rozhodujúce pre posúdenie podmienok na danom relevantnom trhu.

	K takto vymedzenému relevantnému trhu možno uviesť nasledovné:

	Ponuku piva na vymedzenom relevantnom trhu predstavujú dodávky piva  všetkých domácich výrobcov piva ako aj pivo z dovozu, predovšetkým z ČR. Celkový predaj piva v roku 1999 predstavoval  4 575 706 hl. Vychádzajúc z odborných odhadov je  pomer  predaja piva do zariadení s priamou konzumáciou piva a predaj piva  na miesta bez priamej konzumácie piva 50:50. Úrad  ako  zariadenia s priamou konzumáciou piva   určil  všetky zariadenia hotelov, reštaurácií a kaviarní. Podľa  dostupných údajov je týchto zariadení na území SR približne 14 000. Každé zariadenie  HoReCa predáva pivo sudové, fľaškové a plechovkové, pričom predaj sudového piva  spravidla presahuje  80 %  celkového predaja piva v týchto zariadeniach. HoReCa majú možnosť odoberať pivo prostredníctvom veľkoobchodných predajcov, alebo priamo z pivovaru. Na strane ponuky na danom trhu sú  s najvýznamnejším postavením pivovary patriace do ekonomickej skupiny Heineken  s celkovým podielom cca 40 % relevantného trhu, pivovar vo Veľkom   Šariši, ktorý má približne 19 %  a  v Topoľčanoch s podielom  približne 13 % relevantného trhu. Pivovary URPÍN, S.T.E.I.N a  Vyhne   majú približne 5 % - ný podiel  na relevantnom trhu. Ostatné pivovary  majú  podiel od 0,7 % do 4 %. Do posledne uvedenej skupiny patrí tiež podnikateľ ESPERIA. Jeho dodávky na trh SR predstavovali celkom za rok 1999 približne 102 862 hl, čo predstavuje podiel na trhu SR  2,2 %,  z čoho bolo 40 388 hl piva sudového (podiel 2,1 % sudového piva vyrobeného vo všetkých pivovaroch). Pri predaji piva v zariadeniach HoReCa je tento predaj spojený  s poskytovaním určitých dodatočných služieb priamo súvisiacich s predajom. Vzhľadom na nevyužité kapacity väčšiny pivovarov sa tieto snažia upevňovať svoju trhovú pozíciu inštaláciou a údržbou výčapného zariadenia, vybavením prevádzky pohármi, reklamnými predmetmi, podložkami, popolníkmi a pod.  Keďže všetky sortimentné druhy piva tvoria vzhľadom na vysoký stupeň zameniteľnosti jeden produktový trh je možný ľubovolný prechod  predajcu  k iným dodávateľom piva.  Stupeň konkurencie na  danom trhu je možné hodnotiť na základe vyššie uvedeného, ako aj na základe informácií získaných priamo od predajcov  piva ako značne intenzívny. Rozhodnutie predajcu pri výbere dodávateľa je čiastočne ovplyvnené  spotrebiteľskými zvyklosťami v danom regióne.

	Z podkladov predložených v rámci konania odberateľom úrad zistil, že odberateľ     odoberá pivo nielen z pivovaru v Trnave ale tiež pivo vyrábané v  Topoľčanoch, čo je dané  veľkosťou dopytu, vernosťou zákazníkov, ktorá sa prejavuje k týmto značkám ako aj  finančnými možnosťami odberateľa. V prípade záujmu zo strany konečných spotrebiteľov má odberateľ možnosť  zabezpečiť dodávky sudového aj fľaškového piva aj od iných výrobcov. 

	Čo sa týka ustanovenia Zmluvy, podľa ktorého sa  užívateľ  zaväzuje, že predmet zmluvy bude užívať len na čapovanie výrobkov  poskytovateľa, úrad dospel k nasledovným záverom:

	Pivovar ESPERIA na základe predmetnej Zmluvy zabezpečí  montáž a podmienky riadneho fungovania zariadenia, opravy a údržbu s čím sú spojené náklady. Zmluva vedie k spolupráci medzi zmluvnými stranami, pričom zámerom strán  dohody je poskytnúť predajcovi  zlepšenú kvalitu predaja v prospech  konečného  spotrebiteľa. Je možné konštatovať, že primeraný prospech  vyplýva  pre predajcu  i pre konečného spotrebiteľa  piva. Zmluva neobmedzuje   odberateľa v rozhodnutí inštalovať v zariadení ďalšie výčapné zariadenie, a teda ani čapovať v prevádzke  pivo iných výrobcov, to znamená že nie je obmedzená voľnosť  výberu dodávateľa piva v prípade potreby rozšíriť sortimentnú ponuku. Ľubovoľný je taktiež predaj fľaškového piva. Predmetná Zmluva spĺňa podmienky § 5 ods.1 písm. a) a b) zákona.

	Úrad ďalej  zistil, že  ustanovenie Zmluvy ukladá jej účastníkom len také obmedzenia, ktoré  sú nevyhnutné pre dosiahnutie obchodných zámerov zmluvných strán, čo vyplýva z požiadavky zabezpečiť efektívnosť prostriedkov vynaložených na obstaranie výčapného  zariadenia, jeho prevádzkovanie  a  údržbu, čím je splnená podmienka § 5 ods. 1 písm. c) zákona.

	Vzhľadom na charakter relevantného trhu, daný dostatočným počtom konkurujúcich si súťažiteľov a značným stupňom intenzity súťaže na strane ponuky i dopytu a  vzhľadom na nevýznamné postavenie zmluvných strán  na ňom Zmluva neumožňuje vylúčiť súťaž vo vzťahu k podstatnej časti dotknutého tovaru, čím je splnená podmienka § 5 ods. 1 písm. d) zákona. 

	V prípade  ustanovenia Zmluvy, ktorým sa cit. ... „Poskytovateľ zaviazal k dodávke predmetu zmluvy a jej odovzdaniu na užívanie užívateľovi pod  podmienkou, že užívateľ bude od neho odoberať  jeho výrobky (sudové pivo) v minimálnom množstve 20 hl mesačne po dobu minimálne troch rokov od uzavretia zmluvy  úrad taktiež vykonal analýzu tohto obmedzujúceho ustanovenia  z pohľadu § 5 ods. 1 zákona.

	Predmetným ustanovením predajca berie na seba záväzok minimálneho množstva odberu sudového piva, ktoré vyčapuje mesačne na poskytnutom výčapnom zariadení. 

	Predmetné ustanovenie spĺňa  podmienky § 5 ods. 1 písm. a), b) tým, že vedie k zabezpečeniu pravidelnosti dodávok a zefektívneniu nákladov vynaložených na  obstaranie, montáž, údržbu samotného výčapného zariadenia,  nákladov na dodávky piva ako aj k   stabilizácii a zlepšeniu  distribučného systému, čo v konečnom dôsledku  prináša následný efekt  pre strany zmluvy i pre konečného spotrebiteľa. 

	V zmysle § 5 ods. 1 písm. c) ustanovenie Zmluvy  ukladá jej účastníkom len také obmedzenia, ktoré  sú nevyhnutné pre dosiahnutie obchodných zámerov zmluvných strán, čo vyplýva z požiadavky zabezpečiť efektívnosť prostriedkov vynaložených na obstaranie výčapného  zariadenia, jeho prevádzkovanie  a  údržbu.

  	Množstvo predaného piva  je rozdielne podľa  ročného obdobia, za uvedený mesiac predstavoval predaj čapovaného aj fľaškového  piva približne 34 hl, obmedzenie predať minimálne 20 hl mesačne  sa týka cca 58 % celkového predaja piva. V letných mesiacoch, kedy je predaj vyšší, toto percento  klesá. Odberateľ má dostatok spotrebiteľskej kapacity pre predaj piva aj od ostatných dodávateľov, čo samotné ustanovenie Zmluvy nevylučuje.

	Vzhľadom na charakter relevantného trhu  a postavenie daných podnikateľských subjektov na tomto trhu  Zmluva neumožňuje vylúčiť súťaž vo vzťahu k podstatnej časti dotknutého tovaru, čím je splnená podmienka § 5 od. 1 písm. d) zákona.

	Podľa   článku  II. Zmluvy sa zmluvné strany dohodli, že Zmluva sa uzatvára na dobu neurčitú. Vzhľadom k tomu, že ide o dohodu obmedzujúcu súťaž v ustanoveniach vyššie uvedených, je  Zmluva v  článku II. nazvanej „Doba, na ktorú sa zmluva uzatvára“ zakázaná a neplatná. Uvedené vyplýva zo skutočnosti, že zhodnotenie, či jednotlivé obmedzujúce ustanovenia Zmluvy  spĺňajú podmienky súčasne § 5 ods. 1 zákona vychádza z konkrétnych podmienok na vymedzenom relevantnom trhu. Výnimka môže byť udelená na určité, stanovené obdobie. Dĺžka obdobia závisí od typu dohody obmedzujúcej súťaž, pozície na trhu tak účastníkov dohody ako aj ich súťažiacich. Vychádzajúc z charakteristík daného trhu  maximálna doba, na ktorú môže úrad povoliť výnimku je v zmysle § 5 zákona  doba 5 rokov, čo predstavuje  obdobie, počas ktorého nemusí dôjsť k významným zmenám podmienok, ktoré úrad  zohľadnil pri udelení výnimky.
	
	V zmysle § 14 ods. 1 zákona je úrad oprávnený za porušenie povinnosti podľa tohto zákona uložiť podnikateľovi pokutu podľa závažnosti porušenia až do výšky 10 % z obratu  za predchádzajúce účtovné obdobie, ak nie je možné vyčísliť obrat, až do výšky 10 miliónov Sk.

	Uloženie pokuty pre podstatné porušenie zákona musí byť v súlade s dĺžkou a vážnosťou porušenia. Úrad neaplikuje rovnakú škálu pokút  pre určité porušenia, ale pokuty  ukladá na základe dôkladného posúdenia jednotlivých prípadov.

	Úrad neuložil pokutu zmluvným stranám, pretože  postavenie zmluvných strán na trhu  je nevýznamné z pohľadu možnosti  výraznejšieho  ovplyvnenia  intenzity súťaže. V prípade pivovaru ESPERIA úrad zohľadnil aj tú skutočnosť, že tento  netrval na plnení  obmedzujúcich ustanovení Zmluvy a pri ich nedodržiavaní nepristúpil k uplatneniu sankcií voči odberateľovi. 
  
	Na základe týchto skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods.1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

                                                           

									Ing. Ján Matuský
								riaditeľ I. výkonného odboru

Rozhodnutie sa doručí:

1. Patrik Anina, predseda predstavenstva, ESPERIA, a.s., Pri Kalvárii 17, 917 01 Trnava,

2. Ľubomíra Ambrová, Ľubomíra  Ambrová - Hostinec „JEDNIČKA“, Rohožník 382/2,
    906 38    Rohožník